**ROKIŠKIO RAJONO SAVIVALDYBĖS ŠEIMOS TARYBA**

**POSĖDŽIO PROTOKOLAS**

2018-02-02 Nr. 5

Rokiškis

Posėdis įvyko 2018-02-01.

Posėdžio laikas: 15:00-16:30 val.

Posėdžio pirmininkė Jolita Kalačiovienė.

Posėdžio sekretorė Dovilė Panasovienė.

Dalyvavo 7 narės (sąrašas pridedamas).

#### Kiti dalyvavę asmenys: Eimantas Novikas, Rokiškio Šv. apaštalo ir evangelisto Mato parapijos dekanas; Ona Viduolienė, Rokiškio dekanato Šeimos centro vadovė.

DARBOTVARKĖ:

1. Dėl Tarptautinės šeimos dienos renginio organizavimo.
2. Dėl Rokiškio didelės šeimos kortelės įgyvendinimo programos: išdavimo ir naudojimo tvarkos, kortelės dizaino ir kt.
3. Dėl Rokiškio rajono savivaldybės Šeimos tarybos narių pareigų pakeitimo ir sekretorės teisių praplėtimo.
4. SVARSTYTA. Tarptautinės šeimos dienos renginio organizavimas.

Jolita Kalačiovienė, Rokiškio rajono savivaldybės Šeimos tarybos (toliau – Šeimos tarybos) pirmininkė, susirinkusioms narėms pristatė posėdžio svečius: Rokiškio Šv. apaštalo ir evangelisto Mato parapijos dekaną Eimantą Noviką ir Rokiškio dekanato Šeimos centro (toliau Šeimos centro) vadovę Oną Viduolienę. J. Kalačiovienė svečiams papasakojo apie Šeimos tarybos inicijuojamą Tarptautinės šeimos dienos Rokiškyje paminėjimą gegužės 15 d., kurį būtų galima organizuoti kartu su Rokiškio Šv. Apaštalo ir evangelisto Mato parapija ir Šeimos centru. Šeimos tarybos pirmininkė pristatė idėją, kad Tarptautinę šeimos dieną būtų galima paminėti Šv. Mišiomis už šeimas Rokiškio Šv. Apaštalo evangelisto Mato bažnyčioje kartu su santuokos įžadų atnaujinimu sutuoktiniams, po kurių vyktų vietinių atlikėjų koncertas.

Eimantas Novikas, Rokiškio Šv. apaštalo ir evangelisto Mato parapijos klebonas dekanas, pasisakė nepritariantis Tarptautinės šeimos dienos paminėjimui tik su vietinių atlikėjų koncertu ir pasiūlė pakviesti koncertuoti žymų šalies solistą. Dvasininkas pranešė, jog nuo šių metų kiekvieną trečią mėnesio antradienį (artimiausias – vasario 20 d.) 19 val. šeimos vėl yra kviečiamos į užsiėmimus Šeimos centre. Jis yra vienas iš šių užsiėmimų koordinatorių. E. Noviko teigimu, jei pavyktų užmegzti kontaktą su šeimomis per ateinančius mėnesius, būtų prasminga prisidėti prie šventės šeimoms organizavimo.

Ona Viduolienė, Šeimos centro vadovė, patikslino, jog į užsiėmimus Šeimos centre atėjusios netikinčios poros, gali pasijusti „svetimos“, kadangi juose kalbama tikėjimo temomis. Pasak Šeimo centro vadovės, į šeimoms skirtas Šv. Mišias atėję bažnyčioje nesusituokę sutuoktiniai bus šventės dalyviai, tačiau negalės atnaujinti santuokos įžadų.

Greta Giriūnaitė, Rokiškio socialinės paramos centro Globos centro vyr. specialistė (atestuota socialinė darbuotoja), atkreipė dėmesį, jog renginių organizavimas bažnyčioje į Šv. Mišias pritraukia daugiau šeimų, nei įprastai ir paminėjo 2017 m. sausio mėnesį įvykusią pilietinę akciją „Vilties žvakutė už kiekvieno vaiko gyvybę“. Ji taip pat pasiūlė, kad pirmiausiai reikėtų vietinių atlikėjų pasiteirauti, kas Tarptautinės šeimos dienos proga po Šv. Mišių sutiktų neatlygintinai pakoncertuoti. Taip pat ji atkreipė dėmesį, koks svarbus šventės viešinimas.

O. Viduolienė pritarė Tarptautinės šeimos dienos paminėjimui ir pasiūlė Šv. Mišias, skirtas šeimoms, nukelti į artimiausią gegužės 15 d. sekmadienį. Šeimos centras ir Rokiškio dekanatas galėtų būti atsakingi už 12 val. Šv. Mišias, o Šeimos taryba – už koncerto organizavimą. Šeimos centro vadovės nuomone, jei šventė taptų kasmetine tradicija, ji pritrauktų vis daugiau žmonių.

E. Novikas papildė, jog koncertas bažnyčioje Tarptautinės šeimos dienos proga turėtų būti sakralus.

1. NUTARTA (vienbalsiai):

1.1 Skleisti informaciją apie vykstančius užsiėmimus šeimoms Rokiškio dekanato Šeimos centre.

1.2 Paminėti Tarptautinę šeimos dieną Šv. Mišiomis Rokiškio Šv. apaštalo evangelisto Mato bažnyčioje ir sakraliniu koncertu po jų.

2. SVARSTYTA. Rokiškio didelės šeimos kortelės įgyvendinimo programa: išdavimo ir naudojimo tvarka, kortelės dizainas ir kt.

Jolita Kalačiovienė, Šeimos tarybos pirmininkė, susirinkusioms narėms pristatė 2017 m. gruodžio mėnesį Šeimos tarybos iniciatyva surengtos apklausos „Dėl nuolaidų kortelės daugiavaikėms Rokiškio mieste ir rajone gyvenančioms šeimoms poreikio“ rezultatus. Paaiškėjo, jog9 iš 10 respondentų pritaria, kad tokia kortelė yra reikalinga. Kaip reikalingiausios buvo įvardintos nuolaidos aprangai, avalynei, kanceliarinėms prekėms, knygoms, maisto prekių įsigijimui, renginiams Rokiškio kultūros centre, Rokiškio krašto muziejuje, optikos prekėms, žaislams, sporto klubų užsiėmimams, maitinimo paslaugoms ir kt. prekėms bei paslaugoms. Dažniausiai siūlytas kortelės pavadinimas – „Rokiškio didelės šeimos kortelė“. Šeimos taryba, kviesdama suteikti nuolaidas, kortelės idėją pristatė Rokiškio Rotary klubo, Rokiškio Verslo klubo nariams bei kitiems verslininkams individualių susitikimų metu, per kuriuos sulaukė palaikymo. Anot J. Kalačiovienės, prie Rokiškio didelės šeimos kortelės nuolaidų sistemos jau sutiko prisijungti 33 Rokiškio rajono įmonės bei organizacijos.  Šeimos tarybos pirmininkė sausio 23 d. kortelės idėją pristatė Rokiškio rajono savivaldybės tarybos posėdyje, kuriai buvo pritarta.  Jos pagaminimu bei išdavimu įsipareigojo pasirūpinti Rokiškio rajono savivaldybė. Planuojama išleisti 500 kortelių. Jų dizainą kūrė Šeimos tarybos narė, Rokiškio socialinės paramos centro Globos centro vyr. specialistė (atestuota socialinė darbuotoja) Greta Giriūnaitė. Posėdžio metu parodytas būsimos kortelės maketas.

Šeimos tarybos pirmininkė narėms pristatė Rokiškio didelės šeimos kortelės programos įgyvendinimo tvarkos aprašo projektą, kuriame pateiktos bendrosios nuostatos, kortelės išdavimo, jos naudojimo, kortelės turėtojo asmens duomenų rinkimo ir naudojimo tvarkos, taip pat baigiamosios nuostatos.

Danguolė Kondratenkienė, Šeimos tarybos pirmininkės pavaduotoja, pateikė pasiūlymą, kad vykdant Rokiškio didelės šeimos kortelės įgyvendinimo programą su verslininkais nebūtų pasirašomos bendradarbiavimo sutartys, nes jos apsunkintų procesą. D. Kondratenkienė nurodė, jog iš įmonių bei organizacijų galima gauti raštišką laisvos formos pasiūlymą, kokio dydžio ir kuriam laikotarpiui jos gali pritaikyti nuolaidą bei sutikimą, kad jos būtų viešinamos ir reklamuojamos kaip Rokiškio didelės šeimos kortelės programos dalyvės. Taip pat Šeimos tarybos pirmininkės pavaduotoja pasiūlė korteles išduoti daugiavaikėms šeimos, kurios turi pilnamečių vaikų, jų amžių apribojant iki 24 metų, jeigu jie mokosi, nedirba ir neturi sukūrę savo šeimų. Amžiaus apribojimai nebūtų taikomi, jei vaikas turi vidutinę ar sunkią negalią. Pasak D. Kondratenkienės, kortelė galėtų galioti 3 metus, po kurių reikėtų ją pratęsti.

J. Kalačiovienė pasiūlė netaikyti Rokiškio didelės šeimos kortelės galiojimo laiko, nes ji išduodama pasitikėjimo principu, joje nėra pinigų. Jolanta Kornevienė, Rokiškio rajono savivaldybės administracijos Vaiko teisių apsaugos skyriaus vyr. specialistė ir Greta Giriūnaitė, Rokiškio socialinės paramos centro Globos centro vyr. specialistė (atestuota socialinė darbuotoja) palaikė Šeimos tarybos pirmininkės nuomonę.

D. Kondratenkienė atkreipė dėmesį, jog Rokiškio didelės šeimos kortelės programos įgyvendinimo tvarkos apraše reikėtų įtraukti punktą, kuris nurodytų, kad kortelės negalima perleisti naudoti tretiesiems asmenims. Ji pasiūlė gaminti ne vardines, o su identifikaciniais numeriais korteles.

J. Kornevienė paantrino, jog kortele galės naudotis visi šeimos nariai, todėl ji negali būti vardinė. Tokiu atveju iškiltų konfidencialumo problema, nes verslininkai turėtų turėti visų šeimų sąrašus su vardais, pavardėmis bei tikrinti kiekvieną, norintį gauti nuolaidą.

Ingos Belovienės, Bajorų kaimo bendruomenės narės, nuomone, verslininkai galėtų pranešti apie įtariamus piktnaudžiavimo atvejus pagal kortelės numerį, kuriai buvo pritaikyta nuolaida. D. Kondratenkienė ir J. Kornevienė palaikė šį pasiūlymą.

2. NUTARTA (vienbalsiai):

Pritarti Rokiškio didelės šeimos kortelės programos įgyvendinimo tvarkos aprašo redakciniams pasiūlymams ir kortelės dizainui.

3. SVARSTYTA. Rokiškio rajono savivaldybės Šeimos tarybos narių pareigų pakeitimas ir sekretorės teisių praplėtimas.

Jolita Kalačiovienė, Šeimos tarybos pirmininkė, pranešė, jog keitėsi dviejų narių pareigos. Šeimos tarybos pirmininkės pavaduotojos D. Kondratenkienės pareigos pasikeitė iš “Rokiškio rajono savivaldybės tarybos narės” į “Rokiškio rajono savivaldybės administracijos direktoriaus pavaduotojos” pareigas. Šeimos tarybos narės G. Giriūnaitės pareigos pasikeitė iš “Rokiškio rajono savivaldybės administracijos Vaiko teisių apsaugos skyriaus vyr. specialistės (socialinės darbuotojos)” į “Rokiškio socialinės paramos centro Globos centro vyr. specialistės (atestuotos socialinės darbuotojos)” pareigas. Todėl reikalingi redakcinio pobūdžio pakeitimai Šeimos tarybos sudėtyje.

D. Kondratenkienė, Šeimos tarybos pirmininkės pavaduotoja, nurodė, jog pagal pavyzdinius Lietuvos Šeimos tarybos nuostatus, kurie yra rekomendaciniai, sekretorę skiria savivaldybės administracijos direktorius ir ji neturi balsavimo teisės. Kadangi Šeimos tarybos sekretorė Dovilė Panasovienė dėl pasikeitusios darbo vietos ir asmeninių priežasčių toliau negali eiti sekretorės pareigų, D. Kondratenkienė pasiūlė sekretorę rinkti iš Šeimos tarybos narių gretų ir Šeimos tarybos nuostatuose išbraukti sakinį, pagal kurį sekretorė neturi balsavimo teisės. Taip pat Šeimos tarybos pirmininkės pavaduotoja pasiūlė koreguoti baigiamųjų nuostatų straipsnį, nurodant, kad Šeimos tarybą techniškai aptarnauja ne konkretus savivaldybės administracijos skyrius, paskirtas savivaldybės administracijos direktoriaus įsakymu, o savivaldybės administracija.

3. NUTARTA (vienbalsiai):

Šeimos tarybos narių sudėtyje įrašyti pasikeitusias dviejų narių pareigas ir pakeisti šios tarybos nuostatus, praplečiant sekretorės teises bei techninio aptarnavimo aprėptį.

Posėdžio pirmininkė Jolita Kalačiovienė

Posėdžio sekretorė Dovilė Panasovienė